Etter en verdensomspennende avstemning blant 30 personer har NRK blitt kåret til verdens beste TV-kanal. Det melder NRK i dag.

Opprinnelig skulle folk fra hele verden kunne gi sin stemme i avstemningen, men de digitale løsningene til verdens beste TV-kanal brøt sammen.

– Vi føler oss ganske trygge på at det er den riktige vinneren som står igjen, sier fungerende kringkastingssjef Vibeke Fürst Haugen.

Hun er lei seg for stemmerotet, men peker på at NRK har vært storfavoritt hele veien.

– Den samme juryen har også slått fast at skiskyting er verdens beste TV-underholdning. Mye bedre enn Premier League. Det taler til vår fordel. Og den samme juryen konkluderte i fjor med at DAB var en suksess.

Ekstra stas for NRK var at juryen kåret Thor Gjermund Eriksen til Norges mest sexy mann.

Norges mest sexy mann er Thor Gjermund Eriksen, ifølge folkejuryen til NRK.

– Folket har talt. Og jeg tror alle må være enige i at Thor Gjermund er en verdig vinner. Du må huske på at juryen er satt sammen av et bredt utvalg av NRK-familier.

NRKs datasystemer brøt sammen på grunn av 38 millioner emojis, forklarer Fürst Haugen.

Nå ønsker NRK å komme i kontakt med PST for å advare mot emojis.

– Emojis kan være en trussel mot rikets sikkerhet. Når man kan slå ut datasystemene til verdens beste TV-kanal med emojis, er det nok lurt om myndighetene alltid har en folkejury på 30 personer som backup.